บสท.กระเป๋าตุงยอดขายทะลุเป้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — บสท. โชว์ผลการดำเนินงานปี 2553 มีรายได้ 3.8 หมื่นล้าน ทะลุเป้า 180% ชี้ดอกเบี้ยต่ำแห่ซื้ออสังหาริมทรัพย์
นางจุไรรัตน์ ปันยารชุน กรรมการผู้จัดการ บรรษัทบริหารสินทรัพย์ไทย (บสท.) เปิดเผยถึงผลการดำเนินงานในปี 2553 ว่า บสท.มีรายได้จากการจัดเก็บเงินตามแผนปรับโครงสร้างหนี้และขายสินทรัพย์รอการขาย (NPA) รวม 38,857 ล้านบาท คิดเป็นกว่า 180% ของเป้าหมาย เนื่องจากในปีที่ผ่านมาผลจากดอกเบี้ยไม่จูงใจให้ฝากเงิน จึงหันมาลงทุนซื้ออสังหาริมทรัพย์มากขึ้น ส่งผลให้ยอดขายเอ็นพีเอของ บสท. สูงสุดในรอบ 5 ปี ในระบบสถาบันการเงิน
ทั้งนี้ บสท.ได้รับโอนสินทรัพย์ด้อยคุณภาพมาบริหารจัดการจำนวน 15,203 ราย มูลค่าตามบัญชี 774,973 ล้านบาท โดยบริหารจัดการปรับโครงสร้างหนี้/ฟื้นฟูกิจการ 7,464 ราย มูลค่า 422,238 ล้านบาท คิดเป็น 54.48% มูลค่าตามแผน 271,949 ล้านบาท หรือตัดหนี้ 35.59% การบังคับหลักประกัน/พิทักษ์ทรัพย์ 7,738 ราย มูลค่าตามบัญชี 352,314 ล้านบาท คิดเป็น 45.47% ตัดจำหน่ายหนี้สูญ 1 ราย มูลค่าตามบัญชี 421 ล้านบาท คิดเป็น 0.05%
ด้านความคืบหน้าการจัดการสินทรัพย์คงเหลือในส่วนสิทธิการเรียกร้อง หรือบัญชีลูกหนี้ที่ไม่ก่อให้เกิดรายได้ (เอ็นพีแอล) บสท.จัดทำ Data Room เพื่อให้สถาบันผู้โอนเข้ามาดูข้อมูลลูกหนี้คงเหลือ และให้สิทธิซื้อคืนก่อน หลังจากนั้นจะให้บริษัทบริหารสินทรัพย์ กรุงเทพพาณิชย์ (บสก.) และบริษัท บริหารสินทรัพย์สุขุมวิท มาประมูลซื้อ 
สำหรับทรัพย์สินรอการขาย (เอ็น พีเอ) บสท.จะขายสินทรัพย์ไปจนถึงวันยุบเลิก บสท. เนื่องจากทำให้ได้ราคาดีกว่าที่จะเร่งรัดจัดกองขาย